ג'מאל מוסיאלה

ג'מאל מוסיאלה (באנגלית: Jamal Musiala; נולד ב-26 בפברואר 2003) הוא כדורגלן אנגלי–גרמני המשחק בעמדת הקשר בבאיירן מינכן ובנבחרת גרמניה.

קריירת מועדונים 
מוסיאלה נולד בשטוטגרט, גרמניה לאב ניגרי ולאם גרמנייה. הוא התגורר בפולדה עד גיל שבע. לאחר מכן עבר עם אמו לאנגליה ושיחק באקדמיה של צ'לסי במשך רוב שנות ילדותו.

ביולי 2019, בגיל 16, עזב את צ'לסי והצטרף לבאיירן מינכן.

ב-3 ביוני 2020 ערך את הופעת הבכורה שלו במועדון הגרמני, כשנכנס כמחליף בבאיירן מינכן II בניצחון 2–3 על פרוסן מינסטר בליגה הגרמנית השלישית. ב-20 ביוני 2020 ערך את הופעת הבכורה שלו בבונדסליגה בקבוצת הבוגרים של המועדון מול פרייבורג. בהופעה זו הפך לשחקן הצעיר ביותר ששיחק במדי באיירן מינכן בבונדסליגה, בגיל 17 שנים ו-115 יום. ב-18 בספטמבר 2020 כבש את שער הבונדסליגה הראשון שלו בניצחון 0–8 על שאלקה 04, בכך הפך לכובש השער הצעיר בתולדות המועדון, בגיל 17 שנים ו-205 יום. ב-3 בנובמבר ערך את הופעת הבכורה שלו בליגת האלופות בניצחון 2–6 על רד בול זלצבורג. ב-23 בפברואר 2021 כבש את שער ליגת האלופות הראשון שלו בניצחון 4–1 על לאציו בשלב שמינית הגמר. בכך הפך לכובש השער הצעיר ביותר בתחרות הן כגרמני והן כאנגלי.

במחזור האחרון של עונת 2022/2023 בבונדסליגה כבש שער ניצחון 1–2 על פ.צ. קלן בדקה ה-89, שער אשר הכריע את האליפות והעניק אותה לבאיירן מינכן על חשבון בורוסיה דורטמונד בזכות הפרש שערים עדיף.

קריירה בינלאומית 
למוסיאלה הייתה אפשרות לייצג הן את נבחרת ניגריה עקב מוצא אביו, הן את אנגליה והן את גרמניה, ובנבחרות הצעירות שיחק הן עם גרמניה והן עם אנגליה.

בנובמבר 2020 זומן לסגל נבחרת אנגליה עד גיל 21. הוא ערך את הופעת הבכורה שלו בניצחון 1–3 על אנדורה ב-13 בנובמבר 2020. הוא הבקיע את השער הראשון בניצחון 0–5 על אלבניה ב-17 בנובמבר 2020.

ב-24 בפברואר 2021 הודיע ​​מוסיאלה כי החליט לייצג את מדינת הולדתו, גרמניה, בנבחרות הבינלאומיות. ב-24 במרץ 2021 ערך את הופעת הבכורה במדי נבחרת גרמניה, כשהחליף את קאי האברץ בניצחון 0–3 על איסלנד במסגרת מוקדמות מונדיאל 2022. ב-11 באוקטובר כבש שער בכורה בניצחון 0–4 על מקדוניה הצפונית.

נכלל בסגל נבחרת גרמניה לטורניר מונדיאל 2022.

תארים

באיירן מינכן II 
 אליפות הליגה השלישית: 2019/2020

באיירן מינכן 
 אליפות גרמניה: 2020/2021, 2021/2022, 2022/2023
 הסופר קאפ הגרמני: 2020, 2021, 2022
 הסופר קאפ האירופי: 2020
 גביע העולם למועדונים: 2020

קישורים חיצוניים

הערות שוליים 

כדורגלנים אנגלים
כדורגלנים גרמנים
קשרי כדורגל אנגלים
קשרי כדורגל גרמנים
כדורגלני באיירן מינכן
כדורגלני נבחרת גרמניה
אנגלים ממוצא גרמני
שטוטגרט: כדורגלנים
כדורגלני יורו 2020
כדורגלני מונדיאל 2022
אנגלים שנולדו ב-2003
גרמנים שנולדו ב-2003